ᱵᱟᱦᱟ ᱰᱟᱹᱞᱣᱟᱹᱜ

ᱵᱟᱦᱟ ᱰᱟᱹᱞᱣᱟᱹᱜ ᱫᱚ ᱚᱱᱚᱬᱦᱤᱭᱟᱹ ᱯᱟᱣᱩᱞ ᱡᱩᱡᱷᱟᱨ ᱥᱚᱨᱮᱱ ᱚᱞᱟᱜ ᱢᱤᱫ ᱚᱱᱚᱬᱦᱮ ᱯᱩᱛᱷᱤ ᱠᱟᱱᱟ᱾ ᱱᱚᱣᱟ ᱫᱚ ᱑᱙᱓᱖ ᱥᱮᱨᱢᱟ ᱨᱮ ᱨᱳᱢᱟᱱ ᱪᱤᱠᱤ ᱛᱮ ᱪᱷᱟᱯᱟ ᱥᱚᱫᱚᱨ ᱞᱮᱱᱟ᱾

ᱥᱮᱛᱟᱜ

ᱠᱩᱠᱨᱩᱛᱼᱪᱩᱛ ᱫᱮᱥᱮᱰᱮᱨᱮᱫ ᱯᱮ, 
ᱥᱟᱸᱰᱤ ᱥᱤᱢ ᱠᱚᱞᱮ ᱠᱷᱚᱱ ᱠᱤᱥᱱᱤ ᱫᱟᱨᱮ ᱠᱷᱚᱱ ;
ᱦᱳᱼᱦᱳ ᱠᱟᱱ ᱧᱟᱧᱟᱢ ᱠᱟᱱ ᱫᱮᱥᱮ ᱵᱮᱨᱮᱛ ᱯᱮ ᱾

ᱠᱩᱠᱨᱩᱛ ᱪᱩᱛ ᱫᱮᱥᱮ ᱵᱮᱨᱮᱛ ᱯᱮ, 
ᱥᱤᱧ ᱢᱟ ᱢᱟᱨᱮ ᱠᱟᱹᱢᱤ ᱡᱚᱝ,
ᱵᱟᱨᱟᱝ ᱮ ᱢᱟ ᱵᱟᱨᱟᱝ,
ᱫᱟᱨᱟ ᱠᱟᱱ ᱥᱤᱧ ᱨᱟᱡ ᱫᱮᱥᱮ ᱵᱮᱨᱮᱛ ᱯᱮ ᱾

ᱠᱩᱠᱨᱩᱛᱼᱪᱩᱛ ᱫᱮᱥᱮ ᱵᱮᱨᱮᱛ ᱯᱮ, 
ᱪᱮᱢᱮ ᱢᱟ ᱪᱤᱯᱨᱩᱛ, 
ᱠᱟᱦᱩ ᱢᱟ ᱦᱳ ᱠᱩᱲᱤᱛ, 
ᱫᱮᱥᱮ ᱵᱮᱨᱮᱛ ᱯᱮ ᱾

ᱠᱩᱠᱨᱩᱛᱼᱪᱩᱛ ᱫᱮᱥᱮ ᱵᱮᱨᱮᱛ ᱯᱮ ᱾
ᱥᱤᱨᱡᱚᱱ ᱢᱟ ᱪᱮᱛᱟᱱ ᱮᱱ, 
ᱰᱟᱰ ᱨᱮᱦᱚᱸ ᱜᱷᱩᱨᱟᱣ ᱮᱱ, 
ᱠᱩᱲᱭᱟ ᱢᱚᱱ ᱪᱮᱫᱟᱜ ᱦᱳ, 
ᱫᱮᱥᱮ ᱵᱮᱨᱮᱛ ᱯᱮ ᱾ 

ᱠᱩᱠᱨᱩᱛᱼᱪᱩᱛ ᱫᱮᱥᱮ ᱵᱮᱨᱮᱛ ᱯᱮ, 
ᱵᱮᱨᱮᱛ ᱯᱮ ᱠᱟᱥᱱᱟᱣ ᱯᱮ 
ᱠᱟᱹᱢᱤ ᱡᱚᱝ ᱮᱦᱚᱯ ᱯᱮ, 
ᱟᱠᱤᱞ ᱦᱚᱨ ᱯᱟᱸᱡᱟᱭ ᱨᱮ, 
ᱫᱮᱥᱮ ᱵᱮᱨᱮᱛ ᱯᱮ ᱾

ᱠᱩᱠᱨᱩᱛᱼᱪᱩᱛ ᱫᱮᱥᱮ ᱵᱮᱨᱮᱛ ᱯᱮ, 
ᱢᱟᱱᱣᱟ ᱦᱳ ᱟᱯᱮ ᱪᱮᱠᱟᱛᱮ ᱵᱟᱯᱮ ᱵᱩᱡᱷ, 
ᱞᱟᱦᱟ ᱥᱮᱱ ᱢᱚᱦᱰᱟᱜ ᱨᱮ; ᱫᱮᱥᱮ ᱵᱮᱨᱮᱛ ᱯᱮ ᱾

ᱵᱟᱦᱟ ᱰᱟᱞᱣᱟᱜ :- ᱯᱟᱩᱞ ᱡᱩᱡᱷᱟᱨ ᱥᱚᱨᱮᱱ 
᱒.ᱥᱮᱛᱟᱜ ᱠᱚᱭᱡᱚᱝ
ᱫᱮᱞᱟ ᱵᱚᱱ ᱡᱚᱦᱟᱨᱟᱭ ᱱᱚᱣᱟ ᱥᱮᱛᱟᱜ ᱨᱮ ᱾
ᱥᱤᱥᱤᱨ ᱡᱟᱣᱤᱜ ᱜᱳᱴᱟ ᱧᱤᱫᱟᱹ, ᱦᱚᱨᱦᱚ ᱟᱠᱟᱫ ᱵᱩᱱᱟᱭ ᱾ 
ᱚᱥᱟᱵᱦᱟᱲᱫᱟᱭᱟᱵ, ᱢᱟᱞᱤᱠ ᱚᱞ ᱥᱮᱨᱢᱟ ᱨᱮ ᱾ 
ᱵᱟᱯᱩᱲᱤᱪ ᱛᱟᱢ ᱜᱩᱛᱤ ᱠᱚ, ᱥᱟᱨᱦᱟᱣ ᱟᱛᱟᱝ ᱛᱟᱞᱮᱢᱮ ᱾

ᱟᱢ ᱦᱚᱨᱦᱚ ᱞᱮᱢᱮ ᱫᱟᱭᱟ ᱫᱟᱭᱟ ᱫᱩᱞᱟᱹᱲ ᱛᱟᱢ ᱛᱮ ᱾ 
ᱜᱳᱴᱟ ᱥᱤᱸᱜᱮ ᱟᱹᱭᱩᱨ ᱞᱮᱢᱮ ᱵᱩᱜᱤ-ᱠᱟᱹᱢᱤ ᱠᱚᱨᱮ ᱾ 

ᱵᱩᱫᱷᱤ ᱟᱹᱠᱤᱞ ᱮᱢᱟ ᱞᱮᱢ ᱟᱢ ᱵᱟᱲᱟᱭ ᱱᱮᱢᱟ ᱞᱮᱢ ᱾
ᱢᱤᱢᱤᱫ ᱠᱚᱣᱟᱜ ᱢᱚᱛᱞᱚᱵ ᱟᱢᱜᱮ ᱯᱩᱨᱟᱹᱣ-ᱠᱟᱢ ᱾

ᱥᱳᱦᱟᱭ ᱮᱢᱟ ᱞᱮᱢ ᱟᱢ ᱠᱟᱹᱢᱤ ᱠᱚ ᱛᱟᱞᱮ ᱾
ᱨᱟᱹᱥᱠᱟᱹ ᱢᱚᱱᱮ-ᱛᱮ ᱚᱬᱦᱮᱸ ᱢᱮᱞᱮ ᱠᱟᱹᱢᱤ ᱢᱩᱪᱟᱹᱫ ᱨᱮ ᱾

 ᱓.ᱥᱚᱱᱚᱛ ᱦᱚᱲ ᱟᱨ ᱫᱟᱸᱫᱤ ᱦᱚᱲ 

ᱵᱟᱹᱲᱤᱪ ᱦᱚᱲ ᱥᱟᱶ ᱥᱮ ᱞᱮᱫᱚᱜ, 
ᱩᱱᱠᱩ ᱥᱟᱶᱛᱮ ᱠᱮᱫᱚᱜᱮᱠᱚ; 
ᱵᱟᱹᱜᱤ ᱮᱫᱟᱭ ᱡᱟᱦᱟᱸᱭ ᱜᱮ, 
ᱱᱤᱪᱷᱳᱠ ᱫᱚ ᱩᱱᱤᱜᱮ ᱾ 

ᱦᱤᱥᱠᱟ ᱦᱚᱞᱚᱝ ᱨᱤᱡᱷ-ᱨᱳᱲ, 
ᱵᱦᱟᱜᱣ ᱮᱫᱟᱭ ᱩᱱᱤ ᱪᱚᱝ ᱾ 

ᱛᱚᱱ ᱢᱚᱱ ᱥᱟᱯᱷᱟ ᱦᱚᱲ, 
ᱢᱚᱡ ᱠᱟᱹᱢᱤ ᱥᱮᱵᱮᱞ ᱨᱚᱲ ᱾

ᱱᱚᱣᱟ ᱠᱚ ᱤᱥᱚᱨ ᱴᱷᱮᱱ, 
ᱥᱮᱴᱮᱨᱚᱜ ᱟᱭ ᱱᱤᱨᱢᱟᱲ ᱾
ᱫᱷᱚᱱ ᱢᱚᱱ ᱢᱤᱛ ᱴᱷᱮᱱ, 
ᱯᱷᱟᱨᱟᱠ ᱜᱮᱭᱟ ᱤᱥᱚᱨ ᱠᱷᱚᱱ ᱾ 

ᱥᱩᱞᱩᱠ ᱱᱤᱨᱟᱹᱭ ᱞᱟᱜᱟᱭᱟᱭ, 
ᱡᱟᱦᱟᱸ ᱨᱮᱜᱮ ᱱᱚᱝᱠᱟ, 
ᱚᱵᱷᱟᱜᱤᱭᱟᱹ ᱩᱱᱤ ᱪᱚ ᱾ 

᱔.ᱟᱹᱛᱩᱜ ᱫᱟᱜ ᱢᱟ ᱜᱚᱰᱳ-ᱜᱚᱰᱳ

ᱟᱹᱛᱩᱜ ᱫᱟᱜ ᱢᱟ ᱜᱚᱰᱳ-ᱜᱚᱰᱳ, 
ᱞᱮᱜᱮᱢ-ᱞᱮᱜᱮᱢ ᱟᱹᱛᱩᱜ ᱜᱟᱰᱟ ᱾ 

ᱟᱡ ᱢᱚᱛᱚ ᱜᱮ ᱪᱟᱞᱟᱜ ᱠᱟᱱᱟ, 
ᱵᱟᱹᱭᱦᱟᱹᱲ ᱵᱩᱨᱩ ᱯᱟᱨᱚᱢ ᱠᱟᱛᱮᱜ ᱾
ᱟᱹᱛᱷᱟᱱ ᱫᱟᱜ ᱥᱟᱶ ᱧᱟᱯᱟᱢ ᱢᱮᱛᱮ, 
ᱨᱩᱣᱟᱲ ᱵᱟᱝᱜᱮ ᱚᱱᱟ ᱫᱟᱜ ᱫᱚ ᱾ 
ᱟᱹᱛᱩᱜ ᱫᱟᱜ ᱫᱚ ᱜᱚᱰᱳ-ᱜᱚᱰᱳ ᱾ 

ᱟᱹᱛᱩᱜ ᱫᱟᱜ ᱢᱟ ᱜᱚᱰᱳ-ᱜᱚᱰᱳ ᱾
ᱠᱚᱭᱚᱲ-ᱠᱚᱭᱚᱲ ᱟᱹᱛᱩᱜ ᱜᱟᱰᱟ, 
ᱪᱟᱞᱟᱣ ᱮᱠᱷᱮᱱ ᱵᱟᱰᱟᱭ ᱚᱱᱟ, 
ᱢᱟᱱᱣᱟ ᱡᱤᱣᱤ ᱫᱟᱜ ᱦᱚᱸ ᱱᱚᱝᱠᱟ ᱾ 
ᱫᱤᱱᱟᱹᱢ-ᱜᱮᱪᱚ ᱪᱟᱞᱟᱜ ᱠᱟᱱᱟᱝ, 
ᱨᱩᱣᱟᱲ ᱢᱟ ᱵᱟᱰᱟᱭ ᱵᱟᱪᱚ
ᱟᱹᱛᱩᱜ ᱫᱟᱜ ᱢᱟ ᱜᱚᱰᱳ-ᱜᱚᱰᱳ ᱾

ᱟᱹᱛᱩᱜ ᱫᱟᱜ ᱢᱟ ᱜᱚᱰᱳ-ᱜᱚᱰᱳ ᱾
ᱫᱤᱱᱟᱹᱢ ᱜᱮᱪᱚ ᱪᱟᱯᱟᱜ ᱠᱟᱱᱟ, 
ᱵᱤᱱ ᱢᱩᱪᱟᱹᱫᱚᱜ ᱚᱠᱛᱮ ᱴᱷᱮᱱ ᱦᱚᱸ
ᱥᱟᱹᱨᱤ ᱢᱟᱱᱣᱟ ᱡᱤᱣᱤ ᱫᱟᱜ ᱪᱚ ᱾ 
ᱚᱦᱟᱭ ᱢᱟᱱᱣᱟ ᱡᱤᱣᱤ ᱦᱚᱸᱪᱚ ᱾
ᱫᱟᱜᱢᱟ ᱞᱮᱠᱟ ᱜᱚᱰᱳ-ᱜᱚᱰᱳ ᱾ 

ᱟᱹᱛᱩᱜ ᱫᱟᱜ ᱢᱟ ᱜᱚᱰᱳ-ᱜᱚᱰᱳ ᱾
ᱟᱹᱛᱩᱜ ᱫᱟᱜ ᱢᱟ ᱜᱚᱰᱳ-ᱜᱚᱰᱳ ᱾ 
ᱥᱮᱨᱮᱧ ᱪᱟᱞᱟᱜ ᱥᱤᱧ ᱟᱨ ᱧᱤᱫᱟᱹ, 
ᱩᱯᱠᱟᱨ ᱮᱫᱟᱭ ᱦᱚᱲᱟᱜ, ᱜᱟᱰᱟ ᱾ 
ᱥᱤᱛᱩᱝ ᱡᱷᱟᱡ ᱨᱮ ᱫᱟᱜ ᱮᱢᱚᱜ-ᱮ, 
ᱫᱩᱣᱟᱸ ᱨᱮᱢᱟ ᱠᱩᱞᱤ ᱮᱢᱚᱜ ᱾ 
ᱥᱟᱞᱟᱜ ᱥᱮᱨᱮᱧ ᱥᱤᱧ-ᱧᱤᱫᱟᱹ ᱪᱚ, 
ᱟᱹᱛᱩᱜ ᱫᱟᱜ ᱢᱟ ᱜᱚᱰᱳ-ᱜᱚᱰᱳ ᱾ 

ᱫᱟᱜ ᱢᱟ ᱱᱟᱛᱩᱜ ᱜᱚᱰᱳ-ᱜᱚᱰᱳ, 
ᱢᱟᱱᱣᱟ ᱡᱤᱣᱤ ᱫᱤᱥᱟᱭ ᱢᱮ ᱟᱢ ᱾
ᱥᱮᱨᱮᱧ ᱪᱟᱞᱟᱜ ᱫᱩᱞᱩᱜ ᱜᱮᱭᱮᱭ; 
ᱠᱷᱟᱪᱩᱜ ᱫᱩᱞᱟᱹᱲ ᱠᱩᱥᱤ ᱢᱚᱱᱛᱮ, 
ᱵᱚᱭᱦᱟᱢ ᱠᱟᱹᱢᱤ ᱩᱥᱟᱹᱨᱟ ᱫᱮ ᱾
ᱥᱮᱥ ᱨᱮ ᱮᱱᱠᱷᱟᱱ ᱫᱚᱨᱭᱟ ᱨᱮᱪᱚ, 
ᱫᱟᱜ ᱞᱮᱠᱟ ᱜᱮ ᱜᱚᱰᱳ-ᱜᱚᱰᱳ ᱾

 ᱕. ᱟᱥᱤᱱ ᱟᱹᱭᱩᱵ 

ᱟᱹᱭᱩᱵ ᱥᱤᱸᱜᱟᱲᱚᱜ ᱡᱚᱦᱚᱜ, 

ᱟᱭᱠᱟᱣᱜ ᱟᱹᱰᱤ ᱛᱮᱛ ᱜᱮ ᱢᱚᱡ, 

ᱚᱲᱮᱪ ᱨᱤᱢᱤᱞ ᱟᱨ ᱥᱮᱨᱢᱟ ᱾

ᱵᱮᱱᱟᱣ ᱣᱟᱠᱤᱱ ᱟᱹᱰᱤ ᱞᱮᱠᱟ ᱢᱚᱡ ᱫᱩᱥᱱᱟᱣ ᱠᱚ, 

ᱨᱤᱢᱤᱞ ᱜᱮ ᱵᱩᱨᱩ ᱨᱟᱛᱟᱝ, 

ᱫᱚᱨᱭᱟ ᱟᱨ ᱮᱛᱟᱝ ᱮᱛᱟᱝ, 

ᱢᱤᱢᱤᱛ ᱢᱟ ᱫᱤᱥᱚᱢ ᱛᱮ, 

ᱡᱟᱞᱟ ᱯᱩᱨᱤ ᱟᱲᱮ-ᱨᱮ ᱾

ᱧᱮᱞᱚᱜ ᱟᱹᱭᱩᱵ ᱥᱮᱨᱢᱟ ᱨᱮ ᱾

ᱜᱷᱟᱱᱮ ᱨᱤᱢᱤᱞ ᱫᱟᱨᱮ ᱠᱚ, 

ᱢᱟᱛ ᱜᱷᱟᱥ ᱜᱟᱡᱟᱲ ᱵᱚᱸᱜᱟ ᱦᱚᱸ ᱾

ᱚᱲᱟ ᱞᱟᱹᱣᱠᱟᱹ ᱵᱟᱫᱚᱢ, 

ᱢᱤᱛ ᱞᱟᱹᱴᱩ ᱠᱟᱛᱤᱪ ᱟᱫᱚᱢ ᱾

ᱦᱟᱸᱥ ᱜᱮ ᱰᱚᱸᱵᱚᱞ ᱵᱟᱲᱟᱭ ᱫᱚ, 

ᱵᱮᱱᱟᱣ ᱰᱟᱦᱟᱨ ᱢᱟ ᱚᱠᱟ, 

ᱧᱮᱞᱚᱜ ᱜᱷᱟᱱᱮ ᱨᱤᱢᱤᱞ ᱢᱟ ᱾

ᱵᱩᱨᱩ ᱫᱮᱡᱚᱜ ᱦᱚᱲ ᱵᱟᱨᱟᱝ, 

ᱧᱮᱞᱚᱜ ᱟᱹᱰᱤ ᱫᱟᱜᱮ ᱫᱟᱜ ᱾ 

ᱫᱩᱨᱮ ᱵᱮᱡᱟᱭ ᱞᱟᱦᱨᱟ, 

ᱜᱷᱟᱱᱮ ᱫᱚᱨᱭᱟ ᱧᱮᱞᱚᱜ, 

ᱯᱮᱨᱮᱪ ᱵᱤᱱ ᱛᱮ ᱠᱟᱨᱭᱟ ᱫᱟᱜ ᱾

ᱞᱮᱠᱳᱱ ᱚᱱᱩᱢᱚᱜ ᱠᱚ ᱠᱟᱱ-ᱠᱚ, 

ᱴᱟᱺᱰᱤ ᱛᱮ ᱚᱰᱚᱠ ᱦᱚᱸ ; 

ᱱᱤᱯᱟᱴ ᱜᱮ ᱧᱮᱞᱚᱜ-ᱟ ᱾

ᱜᱷᱟᱱᱮᱠ ᱧᱮᱞᱚᱜ ᱡᱚᱛᱚᱣᱟᱜ, 

ᱟᱭᱟᱱ ᱫᱟᱜ ᱨᱮ ᱩᱱᱩᱢᱚᱜ ᱾

ᱫᱤᱥᱚᱢ ᱵᱩᱨᱩ ᱵᱤᱱ ᱞᱟᱣᱟᱠ, 

ᱟᱣᱨᱤ ᱥᱟᱱᱟᱢ ᱜᱮ ᱢᱤᱪᱦᱟ, 

ᱠᱚᱴ. ᱮᱱ ᱦᱚᱲ ᱡᱚᱴᱚ ᱤᱱᱟᱹ ᱾

ᱞᱟᱹᱭᱟᱧ ᱯᱮᱪᱮ ᱡᱟᱦᱟᱸᱭ ᱫᱮ, 

ᱱᱚᱝᱠᱟ ᱪᱮᱛ ᱠᱚ ᱤᱭᱟᱛᱮ ᱾

ᱥᱮᱪᱮᱛ ᱡᱟᱸᱦᱟ ᱫᱟᱨᱮᱭᱟᱜ, 

ᱫᱤᱥᱚᱢ ᱵᱩᱨᱩ ᱜᱟᱰᱟ ᱥᱟᱶ, 

ᱥᱮ ᱮᱱᱮᱛᱮ ᱵᱷᱩᱞ ᱢᱮᱛ ᱨᱮᱭᱟᱜ, 

ᱦᱩᱫᱤᱥ ᱫᱟᱲᱮ ᱢᱚᱱ ᱫᱚ, 

ᱵᱟᱨ ᱜᱮ ᱚᱛ ᱠᱚ ᱪᱤᱱᱦᱟ ᱠᱚᱞᱮᱴ ᱯᱮ, 

ᱫᱩᱨᱮ ᱪᱮᱠᱟ ᱛᱮ ᱾